บลจ.ทหารไทยส่ง2กองทุนกิมจิขายต่อเนื่อง
บลจ.ทหารไทย เปิดกองทุนพันธบัตรเกาหลีใต้เพิ่ม 2 กองทุน อายุ 9 เดือนให้ผลตอบแทน 1.45% และอายุ 1 ปี 10 เดือนชูผลตอบแทน 2.3%เปิดขายระหว่าง 6-12 พ.ค.นี้&nbsp;
4 พ.ค. 2553

บลจ.ทหารไทย เปิดกองทุนพันธบัตรเกาหลีใต้เพิ่ม 2 กองทุน อายุ 9 เดือนให้ผลตอบแทน 1.45% และอายุ 1 ปี 10 เดือนชูผลตอบแทน 2.3%เปิดขายระหว่าง 6-12 พ.ค.นี้ 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย เปิดเผยว่า จากการที่บริษัทฯ เปิดขายกองทุนเพื่อลงทุนในพันธบัตรเกาหลีใต้มาอย่างต่อเนื่อง และที่ผ่านมาได้รับการตอบรับจากผู้ลงทุนเป็นอย่างดี บริษัทฯจึงได้กำหนดออกกองทุนเพื่อลงทุนในพันธบัตรเกาหลีใต้เพิ่มอีก 2 รุ่น คือรุ่นที่ 72 อายุของกองทุนประมาณ 9 เดือน และรุ่นที่ 74 อายุกองทุนประมาณ 1 ปี 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ประมาณ 1.45% และ 2.30% ต่อปี ตามลำดับ กำหนดเปิดขายครั้งแรกระหว่างวันที่ 6 – 12 พ.ค.2553 นี้ 
สำหรับกองทุนเปิดทหารไทยพันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings โดยกองทุนเปิดทหารไทยพันธบัตรเกาหลีใต้รุ่นที่ 72 มีอายุของกองทุนประมาณ 9 เดือน ให้ผลตอบแทนจากการลงทุนหลังหักค่าใช้จ่ายประมาณ 1.45% ต่อปี และรุ่นที่ 74 อายุของกองทุนประมาณ 1 ปี 10 เดือน ให้ผลตอบแทนจากการลงทุนหลังหักค่าใช้จ่ายประมาณ 2.30% ต่อปี โดยทั้งสองกองมีมูลค่าของโครงการ 1,000 ล้านบาท และมีการทำสัญญาปกป้องความเสี่ยงจากอัตราแลกเปลี่ยนเต็มจำนวน ผู้สนใจสามารถลงทุนด้วยมูลค่าขั้นต่ำเพียง 2,000 บาท ทั้งนี้ ผู้ลงทุนประเภทบุคคลธรรมดาไม่ต้องเสียภาษี
สำหรับผู้สนใจลงทุนในกองทุนเปิดทหารไทยพันธบัตรเกาหลีใต้ทั้งสองกองทุนดังกล่าว สามารถร่วมรับโปรโมชั่นพิเศษเมื่อจองซื้อในงานมหกรรมการเงิน Money Expo 2010 ซึ่งจะจัดขึ้นระหว่างวันที่ 6- 9 พ.ค. ณ ศูนย์ประชุมแห่งชาติสิริกิติ์ โดยบูธของ บลจ.ทหารไทย ตั้งอยู่ที่บริเวณ Hall A เลขที่ A10-A11 ซึ่งในงานจะมีการเปิดตัวกองทุนเปิดทหารไทย ออยล์ฟันด์ ไปพร้อมกันด้วย